

Eng.sz.: R-1978/2000.

# Dr. Kopári László

Utazásszervező

7626 Pécs, Koller u. 7.

mobil 00-36-20-4338163

mail: kopari@kopari.hu

web: www.kopari.hu

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*Évezredes templomvárosok, illatos fűszerkertek és teaültetvények,*

*trópusi lagúnák és tengerpartok, a gyarmati múlt öröksége:*

**Dél-India**

2025. december 30. – 2026. január 15.

*Aki ezt megmutatja;* ***Dr. Wilhelm Zoltán,*** *geográfus, habilitált egyetemi docens, a PTE TTK Földrajzi és Földtudományi Intézete Ázsia Központjának igazgatója, 2015-2019 között a Delhi Magyar Tájékoztatási és Kulturális Központ vezetője, Magyarország Nagykövetségének kulturális tanácsosa. Összesen hét évet töltött Indiában, ahol alkalma nyílt az ország népesség- és településföldrajzának kutatására, illetve India regionális földrajzának mélyreható tanulmányozására. Mindemellett bejárta az ország minden szegletét, ahová szívesen kalauzolja el az érdeklődőket is.*

**1. nap: 2025. december 30. hétfő: Budapest**ről utazás menetrendszerinti repülővel, átszállással ….

**2. nap: 2025. december 31. kedd:** …, s érkezés **Indiába, Chennaiba** **(Madras)**, a hajnali órákban, a szállás elfoglalása, pihenés, majd reggeli után városnézés, akklimatizálódás a kellemes, nyári hőmérsékletet (28-30°C) kínáló tengerparton. **Madras** volt az az arkhimédészi pont *(Szt. György erőd)*, ahonnan a britek meghódították a szubkontinenst. Ennek megfelelően számtalan, a brit gyarmati időkből származó emlék színesíti Dél-India legnépesebb metropoliszát (6,6 millió lakos). Az *Állami Múzeum*, a *Legfelsőbb bíróság épülete* és a *Szt. György erőd* felkeresését követően ellátogatunk *Tamás apostol* mártírhalálának és relikviáinak helyszínéül szolgáló *Szt. Tamás-hegy*re, majd az egykori, számára hajlékot nyújtó barlang felett emelt katedrálist tekintjük meg *(San Thome katedrális)*. Ezt követően a *Marina Beach*-en sétálunk, vacsorázunk, szilveszterezünk.

**3. nap: 2026. január 1. szerda: Chennai (Madras) – Mamallapuram (Mahabalipuram) – Puducherry (Pondicherry) kb. 160 km;** Reggeli után az Indiai-óceán melléktengere, a Bengál-öböl partvidékén haladunk déli irányban, első megállónk a *Madras Crocodile Bank*, mely 15 krokodilfaj – többek között a kipusztulás szélén álló indiai gaviál – otthona, számos más hüllő- és madárfaj mellett. Ezt követően az UNESCO világörökségi helyszínként nyilvántartott *Mamallapuram*ba látogatunk. A dél-indiai hindu dinasztiák egyik legjelentősebbje a Pallava uralkodók lélegzetelállító építményeit tekintjük meg. Tulajdonképpen az építmény jelző csak az évszázadokon keresztül a tengerparti homokdűnék alá temetett *Parti-templom* esetében helytálló, mivel a többi látnivaló olyan monolit, pl. a VII. századi *Öt Ratha-szentélyei*, amelyeket hatalmas, több milliárd éves gránitsziklákból faragtak ki. Gigantikus ingókőként vigyázza a tájat *Krishna vajlabdája*, de az igazi meglepetést a mitikus *Arjuna vezeklése* című, csodálatos, monumentális relief tartogatja számunkra. Befejezésül a *Dharmaraja barlangtemplom*ának hűsében idézhetjük fel a Pallavák és szobrászaik zsenialitását. A szállásunk az egykori francia gyarmat *Pondicherry* varázslatos, belvárosi *rue*-inek egyikében lesz, ahonnan elsétálhatunk a *Basilique du Sacré-Cœur de Jésus de Pondichéry*, vagy a *Cathédrale de l'Immaculée-Conception de Pondichéry* templomaihoz a francia riviérát idéző tengerparton.

**4. nap: 2026. január 2. csütörtök: Pondicherry (Puducherry) – Chidambaram – Tranquebar (Tharangambadi) – Kumbakonam kb. 180 km;** A francia *Pondicherry*ből az egykori dán gyarmat *Tranquebar*ba *(Tharangambadi)* utazunk – az egyik legbecsesebb *Síva-szentély* *(Chidambaram)* felkeresése után –, ahol meglátogatjuk az 1624-ben épült *Dansborg erőd*jét, illetve a *New Jerusalem-templom*ot. Ezt követően egy időre elszakadunk a tengerparttól és a gyarmati kulturális örökségektől, a szárazföld belseje és a dravida civilizáció magterülete felé vesszük az irányt, ahol az első megállónk és a szálláshelyünk a 18 templomáról híres, a hatalmas Chola-dinasztia egyik legfontosabb, ősi városa, *Kumbakonam* lesz, itt – többek között – elmerülünk a XII. századi, ma is működő UNESCO világörökségi *Airavatesvara-templom* vibráló, színes történetében.

**5. nap: 2026. január 3. péntek: Kumbakonam – Thanjavur (Tanjore) – Tiruchirappalli (Trichy) kb. 110 km;** Újabb UNESCO világörökségi helyszín vár ránk a lenyűgöző, Szent István korabeli *Brihadishwara-templom Thanjavur*ban, amely alakjával, díszítéseivel, a felhasznált építőkövekkel és az elhelyezkedésével is különbözik a többi, Tamil Nadu-i hindu templomtól. A Cholák templomépítészetének remeke után az 1535-ben, a Nayak-dinasztia építtette, hét különböző építészeti stílust ötvöző *királyi palotába* látogatunk. Ezt követően a Tamil Nadu állam földrajzi középpontjában fekvő Tiruchirappalliba érkezünk, mely már az i.e. III. században is a Cholák fővárosa volt, akiktől a Pallavák ragadták el, majd a Pandyák kezébe került, de még a Delhi szultanátus urai is diszponáltak felette. Ennek megfelelően eklektikus és grandiózus kulturális örökséggel rendelkezik. A hatalmas gránitbatoliton elhelyezkedő, 400 lépcsőfok megmászásával elérhető *Sziklaerőd-templom* és az azon túl még 187 lépcsőt legyőzve megközelíthető *Ganésa-templom* különleges atmoszférájuk mellett nagyszerű kilátást ígérnek az ősi városra, többek között a fantasztikus, sokak szerint India legnagyobb templomára, a *Sri Ranganathaswamy*ra (természetesen felkeressük), mely 49 különböző szentélynek ad otthont.

**6. nap: 2026. január 4. szombat: Tiruchirappalli – Chettinadu – Madurai kb. 180 km;** *Tiruchirappalli*ból *Chettinadu*ba utazunk, mely a helyi, gazdag *chettiar* kereskedőközösség legfontosabb települése volt, ennek környékén kb. 20000 egyedi kialakítású, különlegesen díszített *kúriát* építettek, ezek közül tekintünk meg néhányat. Ezt követően *Madurai* felé vesszük az irányt, amely az ősi tamil civilizáció kulturális fővárosa, egyben India egyik legrégebb óta lakott városa. *Madurai*nak kiterjedt kereskedelmi kapcsolatai voltak, pl. az ókori Rómával is. A település szíve és lelke a hathektáros *Meenakshi Amman-templom*, melynek jelentőségét a Taj Mahalhoz szokták hasonlítani. A szent hely felkeresése után még a *Tirumalai Nayak-palotát* látogatjuk meg, illetve a naplementét a *Mariamman Kovil Teppakulam*nál várjuk be.

**7. nap: 2026. január 5. vasárnap: Madurai – Kanyakumari (Cape Comorin) kb. 250 km;** *Madurai*ból több milliárd éves maradványhegyek között, Tamil Nadu államot átszelve, a szubkontinens legdélebbi pontjára utazunk, *Kanyakumári*ba, ahol három víztest találkozik: az Indiai-óceán, a Bengál-öböl és az Arab-tenger. Ennek megfelelően kiemelkedően szent helyről van szó, melyet érdemes körbesétálni, a kisebb-nagyobb nevezetességeket felkeresni, élvezni a különleges atmoszférát. A kagylókürtökkel búcsúztatott (és másnap hajnalban köszöntött) Nap tengerbe olvadása egyedülálló élmény, csakúgy, mint a napfelkelte. A kontinenstől 400 m-re található kisebb gránitszigeteken álló, grandiózus (40,5 m magas) *Thiruvalluvar-szobor*hoz (tamil költő) és a *Vivekananda-emlékmű*höz való hajózás opcionális (kb. negyedóra és kb. 1000 Ft).

**8. nap: 2026. január 6. hétfő: Kanyakumari (Cape Comorin) – Varkala kb. 150 km;** Megtekintjük a napfelkeltét a Bengál-öböl felett, majd a reggelit követően az Arab-tenger partján folytatjuk utunkat a gyönyörű keralai Varkala strandja felé. Varkalában két éjszakát töltünk, lehet választani a tengerparti pihenés és a csodálatos keralai lagúnák felkeresése között.

**9. nap: 2026. január 7. kedd: Varkala;** Tengerparti pihenés vagy, (opcionális) csónakázás a keralai lagúnákban.

**10. nap: 2026. január 8. szerda: ; Varkala – Fort Kochi (Cochin) kb. 170 km;** Kb. 5 órás közlekedés után, mely az Arab-tenger *Malabár-part*ján, lagúnákkal szabdalt vidéken történik, megérkezünk India egyik legvarázslatosabb városába, *Fort Kochi*ba, mely, ahogyan a keralaiak nevezik földjüket, „Isten saját országa” egyik gyöngyszeme. Itt a multikulturalizmus megélt történelmi valóság. Az itt megtermelt *fűszerek*ért tolongtak a kereskedők a világ minden részéről, ezért a kínai, arab, zsidó, európai, őskeresztény, katolikus és persze hindu kulturális kavalkád egyedülálló keveréke testesül meg az itteni turisztikai vonzerőkben is. Felkeressük az Indiába tengeri úton először megérkező európai felfedező, a portugál *Vasco da Gama sírját* a *Szt. Ferenc-templom*ban, a több, mint 400 éves *zsinagógát* a fűszerkereskedők negyedében, a *holland palotát*, a *kínai halászhálók*at, részt veszünk egy csodálatos történetmesélő táncelőadáson, a *kathakali*n.

**11. nap: 2026. január 9. csütörtök: Fort Kochi – Munnar kb. 140 km;** Délelőtt felkapaszkodunk az egyedülálló látványt nyújtó *Nyugati-Ghatok* ősi hegységének lejtőin a britek által alapított hegyi állomásra, az 1500 m magasan fekvő *Munnar*ba (itt elővehetjük az utazás megkezdésekor elpakolt melegebb ruháinkat), amely a dél-indiai teatermesztés központja, a *Nilgiri tea* hazája. A hegyoldalakon mindenütt látható teacserjék a zöld számtalan árnyalatában pompáznak, rövid sétát teszünk az ültetvények között, majd a különböző teaféléket kóstolhatjuk.

**12. nap: 2026. január 10. péntek: Munnar – Udhagamandalam (Ooty) kb. 250 km;** Ezen a napon vár ránk a leghosszabb utazás (kb. hét óra), de kárpótol a tájkép. Jobbára a Nyugati-Ghatok szerpentinjein kanyarog utunk, de – újfent – a Tamil-síkra is leereszkedünk, hogy keleti irányból jussunk fel Dél-India leghíresebb, szintén a hőguta kerülgette britek által alapított hegyi üdülő-településre, a 2300 m-es tengerszint feletti magasságban épült *Ooty*ba, ahol vár ránk a kilátás, a kristálytiszta, hűvös hegyi levegő és a *brit emlékek*.

**13. nap: 2026. január 11. szombat: Udhagamandalam (Ooty) – Mysore kb. 130 km;** Újabb indiai tagállamba, *Karnatakába* lépünk át. Úgy tartja a mondás, ha nem láttad *Mysore*-t, nem láttad Dél-Indiát. A Wodeyar-maharadzsák építtette *Mysore-palota* számos terme és kiállítása egyedülálló pompájával tömegeket vonz. A grandiózus épületet az ünnepnapok estéin százezer égő teszi csodás égi jelenéssé. Természetesen felkeressük e kereskedőváros néhány, színes forgatagával magába szippantó piacát is.

**14. nap: 2026. január 12. vasárnap: Mysore – Srirangapatnam – Tiruvannamalai kb. 350 km;** A *Mysore*-tól 16 km-re fekvő, a *Cauvery folyó* szigetén épült *Srirangapatnam* történelméből két muszlim alak emelkedik ki, a britekkel oroszlánként szembeszálló szabadságharcos Tipu szultán és apja, Hyder Ali. Az általuk emelt épületek jelentik a legfőbb vonzerőt, a *Daria Daulat*, Tipu nyári palotája, illetve kettejük nyughelye a *Gumbaz*. Ezt követően búcsút intünk *Karnatakának* és visszatérünk *Tamilföld*re, ahol *Tiruvannamalai* lesz a napi végállomásunk. Itt az *Arunachala-hegy* előterében épített, tízhektáros, IX. századi *Arunachaleshwar-templom* jelenti a fő attrakciót.

**15. nap: 2026. január 13. hétfő: Tiruvannamalai – Kanchipuram – Chennai kb. 200 km;** *Kanchipuram* a VI-VIII. század között a Pallava-dinasztia fővárosa volt, számtalan templom őrzi ennek az időszaknak az emlékét. Ezek közül a *Kailasanatha*, az *Ekambareshwara*, a *Kamakshi Amman*, a *Varadaraja* és a *Vaikunta Perumal* tarthat számot az érdeklődésünkre, igény szerint. Délután, estefelé megérkezünk Chennaiba, ahol még egy napig élvezhetjük Dél-India varázsát.

**16. nap: 2026. január 14. kedd: Chennai – Budapest;** bevásárlás és szabadprogram *Chennai*ban a reptéri transzferig …

**17. nap:** **2026. január 15. szerda:** … majd utazás menetrendszerinti repülővel, átszállással, s érkezés Budapestre a késő esti órákban.

**Utazás:** menetrendszerinti repülőkkel és midibusszal

**Szállás:** 15 éjszaka, 3-4\*-os hotelekben, 2 ágyas szobákban, 2 fő/szoba elhelyezéssel

**Ellátás:** 15 reggeli

**Ár: 609.000 Ft/fő** legalább 12 utas esetén, 2 fő/szoba ill. kabin elhelyezéssel

**Az ár tartalmazza:**

- Indiában az utazást a program szerint

- szállás reggelivel

- programot a leírás szerint

- ásványvizet az utazás alatt

- Dr. Wilhelm Zoltán magyar nyelvű idegenvezetését

- a repülőjegy ügyintézését

- a vízum ügyintézését

- borravalókat

**Az ár nem tartalmazza:**

- a repülőtéri transzfereket Magyarországon

- repülőjegyet

- vízum díját (25 USD/fő)

- belépőjegyeket (kb. összesen 70 EUR)

- további étkezéseket (átlagosan napi kb. 17 EUR/fő, palackozott vízzel, üdítővel, bőséges ebéddel, vacsorával számolva)

- italfogyasztást

- egyágyas felár díját

- biztosítás: BBP-biztosítást (baleset, betegség, poggyász), útlemondási biztosítást

- bármilyen, olyan előre nem látható körülményből eredő költséget, mint a járat késés/törlés, sztrájk vagy bármely más természeti csapás

- személyes kiadásokat, például telefon költséget, mosoda díját, borravalókat sofőrnek, pincéreknek, idegenvezetőknek és poggyászhordóknak, stb.

**Az út minimum 12 fő utas esetén indul.**

**Fontos:** Az utazáshoz útlevél szükséges!

Az útlevélnek a visszaút dátumától számított 6 hónapig érvényesnek kell lennie!

*Az utazás ideje alatt mindenkinek rendelkeznie érvényes* ***utasbiztosítással,*** *melyet irodánknál meg lehet kötni!*

A programhoz jó utat kívánva üdvözlettel:

Dr. Kopári László s.k.

Pécs, 2025. április 1.